Darjuš Lavrinovič
Darjušas Lavrinovičius (g. 1979 lapkričio 1 d.) – lenkų kilmės Lietuvos krepšininkas. Karjerą pradėjo 1996 m. rungtyniaudamas Alytaus „Alitos“ klube. 1999–2002 m. sėdėjo kalėjime už moters išžaginimą. Bausmę atliko kartu su broliu dvyniu Kšyštofu Pravieniškių sustiprinto režimo pataisos darbų kolonijoje. Po to vėl grįžo į tą patį klubą, kol 2003 m. buvo pakviestas į Kauno „Žalgirį“, o 2005 m. ir į Lietuvos vyrų krepšinio rinktinę, kurioje žaidė ir krepšininko brolis Kšyštofas Lavrinovičius. 2006 metų Pasaulio krepšinio čempionate Japonijoje su rinktine užėmė 7 vietą. Nuo 2008–2009 m. sezono rungtyniavo Maskvos „Dinamo“ klube. 2009 m. birželio 26 d. pasirašė sutartį su Madrido „Real“ klubu. 2010 m. liepos 3 d. pasirašė sutartį su Stambulo „Fenerbahçe“ klubu. 2011 m. birželio 30 d. pasirašė vienerių metų sutartį, su galimybe ją pratęsti dar vieneriems metams, su Maskvos „CSKA“ klubu. Maskvos klubas šia galimybe nepasinaudojo ir žaidėjas tapo laisvuoju agentu. 2012 m. liepos 20 d. pasirašė dvejų metų sutartį su Kauno „Žalgirio“ klubu. 2014 m. liepos 31 d. pasirašė vienerių metų kontraktą su galimybe jį pratęsti dar vienam sezonui su Italijos Emilijos Redžo „Grissin Bon“ klubu. 2018 m. rugpjūčio pabaigoje, kartu su broliu, pasirašė vienerių metų sutartis su Prienų „Skycop“ klubu.